Lengua gallica

El gallich a l'è staa ona lengua celtega (incoeu descomparida), che l'era parlada in di territori che incoeu corresponden a la Francia e a l'Italia del nord, prima de vess sostituida del latin.
A cognossom quaicoss de quella lengua chì grazzie a vari iscrizzion in su la preja, vas de ceramega, moned e in sul metall. Inoltra a poeudom trovà testimonianz del gallich in de la toponomastega di paes indè che l'era parlada, oltra che a on quai termen che l'è resistii in di lengov locai (frances, ocitan, catalan, lombard...).
Storia
El gallich a l'è consideraa vuna di variant del celtegh continental (diferent de quell insular), insema al celtiberich, el lepontegh e 'l galata.
I primm iscrizzion che cognossom a hinn del VI secol a.C. e hinn in lepontegh (che despess l'è consideraa on dialett del gallich). L'è staa scrivuu cont i abecee italich, gregh e latin.
A daggh a trà al San Grigoeu de Tours, a gh'era anmò on quaivun che 'l parlava quella lengua chì invers a la fin del VI secol.
Lessegh
Confront cont i olter lengov indoeuropei
epos, cavall (cf. latin equus, irlandes each)
mapos, fioeu (cf. irlandes mac, todesch mädchen)
touta, tribù (cf. irlandes tuath, galles tud, latin totus, anglosasson théod)

Paroll de origin gallica

Come emm giamò scrivuu, a gh'è on bell rosc de paroll gallich che, a travers del latin, hinn passaa anca in d'ona quai lengua moderna: per esempi el frances, el lombard, ma anca l'ingles.
beccos (cf. latin buca) -> lat. beccum -> becch (it. becco, fr. bec, ingl. beak)
brennos -> brenn (fr. bren, pms. bren, lig. brénno, ingl. bran)
bulga -> bolgiott (fr. bouge, it. bolgia, ingl. bulge)
karros -> lat. carrus -> carr (it. carro, fr. ant. carre, ingl. car)
kramon -> lat. cramum -> crema (fr. crème, it. crema, ingl. cream)
pettia -> it. pezza, fr. pièce
Varda anca
Lengov celtegh
Celtegh continental
Celtegh P
Calendari de Coligny
*